
         Περιφερειακό Τμήμα Χαλκίδας
Χαλκίδα, 19 Οκτωβρίου 2026
ΔΕΛΤΙΟ ΤΥΠΟΥ

Εκπαιδευτική δράση του Περιφερειακού Τμήματος Ε.Ε.Σ. Χαλκίδας για την Παγκόσμια Ημέρα Επανεκκίνησης Καρδιάς 

Με επίκεντρο την αξία της ανθρώπινης ζωής και τη σημασία της άμεσης παρέμβασης σε ένα επείγον περιστατικό, το Περιφερειακό Τμήμα του Ελληνικού Ερυθρού Σταυρού Χαλκίδας βρέθηκε την Παρασκευή 16 Οκτωβρίου στο Γυμνάσιο Θεσπιών, υλοποιώντας μια σημαντική εκπαιδευτική πρωτοβουλία με αφορμή την Παγκόσμια Ημέρα Επανεκκίνησης Καρδιάς.
Οι Νοσηλεύτριες – Εκπαιδεύτριες του Τομέα Υγείας του Τμήματος μετέφεραν στους μαθητές και στους εκπαιδευτικούς πολύτιμες γνώσεις γύρω από την παροχή Πρώτων Βοηθειών, αναδεικνύοντας τον καθοριστικό ρόλο που μπορεί να διαδραματίσει κάθε πολίτης όταν βρεθεί αντιμέτωπος με μια κατάσταση έκτακτης ανάγκης.

Μέσα από την παρουσίαση και την πρακτική προσέγγιση, οι συμμετέχοντες γνώρισαν βασικές τεχνικές που μπορούν να αποδειχθούν σωτήριες, όπως η αντιμετώπιση της πνιγμονής από ξένο σώμα, η σωστή τοποθέτηση ενός ατόμου που έχει χάσει τις αισθήσεις του σε θέση ανάνηψης, καθώς και η εφαρμογή Καρδιοπνευμονικής Αναζωογόνησης (ΚΑΡΠΑ) με τη χρήση Αυτόματου Εξωτερικού Απινιδωτή (AED).

Η ανταπόκριση των μαθητών και η ενεργός συμμετοχή τους συνέβαλαν στην επιτυχία της δράσης, αποδεικνύοντας ότι η εκπαίδευση στις Πρώτες Βοήθειες μπορεί να αποτελέσει ένα ουσιαστικό εφόδιο για τη σχολική κοινότητα και την κοινωνία συνολικά.

Η εξοικείωση με την ΚΑΡΠΑ και τη χρήση απινιδωτή δεν αποτελεί απλώς μια χρήσιμη δεξιότητα, αλλά μια πράξη ευθύνης και αλληλεγγύης. Σε μια κρίσιμη στιγμή, η ψυχραιμία η γνώση και η έγκαιρη κινητοποίηση μπορούν να κάνουν τη διαφορά ανάμεσα στην απώλεια και την ελπίδα.
Το Περιφερειακό Τμήμα Ε.Ε.Σ. Χαλκίδας ευχαριστεί θερμά τη Διεύθυνση του Γυμνασίου Θεσπιών, το Σύλλογο Διδασκόντων και τους μαθητές για την υποδοχή, τη συνεργασία και το ενδιαφέρον που επέδειξαν καθ΄ όλη τη διάρκεια της εκπαιδευτικής δράσης.

Ο Ε.Ε.Σ. Χαλκίδας, πιστός στις ανθρωπιστικές του αξίες, συνεχίζει να επενδύει στην ενημέρωση και την εκπαίδευση των πολιτών, καλλιεργώντας μια κουλτούρα πρόληψης, ετοιμότητας και εθελοντικής προσφοράς.

Γιατί η προσφορά βοήθειας ξεκινά από τη γνώση και η γνώση μπορεί να χαρίσει μια δεύτερη ευκαιρία στη ζωή! 
